«Այս հարթակին կանգնած մարդկանցից ցանկացած մեկը կարող էր լինել քաղաքապետի թեկնածու, բայց այդ ժամանակահատվածում քաղաքապետի թեկնածու անձի մեջ կարեւոր համարեցինք, թե ինչ ուղերձ է դրված լինելու: Հայկ Մարությանը մի մարդ է, որ իր չարչարանքով, քրտինքով, գիշեր-ցերեկ աշխատելով ստեղծել է իր ապագան: Իր անունը իր հորեղբայրը, քեռին, կաշառքը, ծանոթը չի ստեղծել, իր անունը ստեղծել է իր ամենօրյա աշխատանքը: Ինչու՞ է սա կարեւոր, որովհետեւ, եթե Հայկը սպասեր, թե երբ է որեւէ նախարար, վարչապետ իրեն ձեռք մեկնելու, որ ինքը ոտքի կանգնի, ապա հնարավոր է, որ նա մինչեւ հիմա սպասեր: Ինձ համար ամենակարեւոր սիմվոլը սա է: Ես ասել եմ, որ նոր Հայաստանում պետք է աշխատանքը կարեւորվի, խրախուսվի: Այն ժամանակ, երբ ինքը որոշեց անել եւ արեց. նա ստեղծեց Հայաստանի ամենահայտնի բրենդներից մեկը՝ «Կարգին հաղորդումը»: Սա ունենալու համար պետք է ունենալ տաղանդ, հմտություններ: Հայկի թեկնածությունը պաշտպանելով՝ ես ուզում եմ ասել, որ ձեզանից յուրաքանչյուրը կարող է իր ոլորտում անել նույնը: Ես հավատում եմ ձեր ուժերին»,- ասաց ՀՀ վարչապետը: